בס"ד

רותי וולק - 1952-2018

לזכרה של חברתנו הטובה והיקרה רותי וולק ז"ל

רותי נולדה ב ד' תמוז 1952. 27.6 בתל אביב בת לשמשון ושרה צוקרמן, אחות לצפורה ומירי.

בשנת 1977 נישאה לשמואל וביחד זכו לבנות בית המושתת על ערכים ומידות טובות .

רותי הייתה אמא מסורה ואוהבת להדס, נועם וענת וזכתה בחייה לראות נכדים מכל ילדיה.

 בצעירותה עבדה רותי בבנק לאומי בת"א ולאחר מכן במשרדו של בעלה עו"ד שמואל וולק,

ובעשרים השנים האחרונות עבדה באוניברסיטת בר אילן בבית הספר לחינוך בחוג להכשרת מורים .

רותי הייתה עובדת חרוצה, מסורה, מסודרת, דייקנית ושלטה ברזי הטכנולוגיה החדשה.

 לא נרתעה מללמוד דברים מורכבים וחדשים ואת עבודתה מול הסטודנטים והסגל האקדמי והמנהלי, עשתה מתוך אותה שמחת חיים שהייתה אופיינית לאופייה ולדרכה.

לרותי הייתה אהבה מיוחדת לחיות ולטיפוח סביבה ועציצים ולא בכדי זכתה לכינוי "הלוחשת לעציצים" כל עציץ שנבל וזכה לקבל טיפול מידיה של רותי צמח וחזר לחיותו באורח פלא .

כי יודע כל שער עמי כי אשת חיל את" (מגילת רות ) .

במילים אלו בחרה המשפחה להנציח את זכרה של רותי לדורי דורות, זיכרון חרוט על אבן

מצבתה ובלב חבריה ומוקיריה .

מילים שמשקפות ומתמצתות במשפט אחד את מהותה ואישיותה המיוחדת של רותי

אשת חיל מי ימצא ? שואל המשורר , אנחנו מצאנו, הכרנו, אהבנו, הערכנו ועתה חסרים .

 בט"ו סיון תשע"ח (29.5.2018) נפטרה רותי היקרה בטרם עת והשאירה חלל גדול בקרב חבריה בבית הספר לחינוך .

חבל על דאבדין ולא משתכחין , תהא נשמתה צרורה בצרור החיים אמן .